Document ID: 32004R0138

Ir-Regolament (KE) Nru 138/2004 tal-Parlament Ewropew u tal-Kunsill
tal-5 ta’ Diċembru 2003
dwar il-kontijiet ekonomiċi għall-agrikolutra fil-Komunità
(Test b’rilevanza għall-FEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285(1) tiegħu,
Wara li kkunsidraw il-proposta tal-Kummissjoni,
Filwaqt li jaġixxu skond il-proċedura preskritta fl-Artikolu 251 tat-Trattat [1],
Billi:
(1) Il-kontroll u l-valutazzjoni tal-politika agrikola komuni jeħtieġ tagħrif komparabbli, aġġornat u li wieħed jista’ joqgħod fuqu, dwar is-sitwazzjoni ekonomika ta’ l-agrikoltura, u aktar speċifikament dwar taqlib fil-qligħ mill-agrikoltura.
(2) Il-kontijiet ta’ l-agrikoltura huma għodda bażika biex tiġi analizzata s-sitwazzjoni ekonomika ta’ l-agrikoltura ta’ pajjiż, bil-kondizzjoni li jkunu magħmulin fuq il-bażi ta’ sett wieħed ta’ prinċipji. Il-kontijiet ta’ l-agrikoltura jagħtu wkoll kontribuzzjoni siewja għall-kalkulazzjoni tal-kontijiet nazzjonali.
(3) Il-kontijiet ekonomiċi għall-agrikoltura jiġu kkompilati skond il-kunċetti u r-regoli bażiċi tar-Regolament tal-Kunsill (KE) Nru 2223/96 tal-25 ta’ Ġunju 1996 dwar is-sistema Ewropea ta’ kontijiet nazzjonali u reġjonali fil-Komunità [2].
(4) Ir-Regolament tal-Kunsill (KE) Nru 322/97 tas-17 ta’ Frar 1997 dwar l-Istatistika Komunitarja [3] jipprovdi qafas ta’ referenza għal dan ir-Regolament.
(5) Billi l-oġġettiv ta’ l-azzjoni proposta, jiġifieri l-ħolqien ta’ standards komuni ta’ statistika li jippermettu li tkun maħduma data armonizzata, ma jistax jintlaħaq biżżejjed mill-Istati Membri u jista’ għalhekk, minħabba l-iskala ta’ l-azzjoni, jintlaħaq aħjar fuq livell ta’ Komunità’, il-Komunità’ tista’ tadotta miżuri, konformi mal-prinċipji ta’ sussidjarjeta’ kif stipulati fl-Artikolu 5 tat-Trattat. Skond il-prinċipju ta’ proporzjonalita’, kif miġjub f’dak l-Artikolu, dan ir-Regolament ma jmurx li ’l hinn minn dak li hu meħtieġ biex jinkiseb dak il-għan.
(6) Il-miżuri meħtieġa għall-implimentazzjoni ta’ dan ir-Regolament għandhom ikunu adottati skond id-Deċiżjoni tal-Kunsill Nru 1999/468/KE tat-28 ta’ Ġunju 1999 li tippreskrivi l-proċeduri għall-eżerċizzju tal-poteri ta’ implimentazzjoni mogħtija lill-Kummissjoni [4].
(7) Il-Kumitat Permanenti dwar Statistiċi fuq l-Agrikoltura u l-Kumitat dwar il-Programm ta’ l-Istatistiċi ġew avzati,
ADOTTAW DAN IR-REGOLAMENT:
Artikolu 1
Is-suġġett
1. Dan ir-Regolament iwaqqaf il-kontijiet ekonomiċi għall-agrikoltura fil-Komunità (hawnhekk iżjed ‘il quddiem msejħa "EAA"), billi jipprovdi għal:
(a) Metodoloġija ta’ l-EAA (standards komuni, definizzjonijiet, klassifikazzjonijiet u regoli tal-kontijiet), intiżi biex jintużaw għall-ġbir tal-kontijiet fuq bażi komparattiva għall-għanijiet tal-Komunità’, u għat-trasmissjoni tad-data skond l-Artikolu 3;
(b) limiti taż-żmien għat-trasmissjoni tal-kontijiet ta’ l-agrikoltura miġbura skond il-metodoloġija ta’ l-EAA.
2. Dan ir-Regolament ma jobbligax lil xi Stat Membru li juża l-metodoloġija ta’ l-EAA fil-ġbir ta’ kontijiet ta’ l-agrikoltura biex iwettaq l-għanijiet tiegħu.
Artikolu 2
Metodoloġija
1. Il-metodoloġija ta’ l-EAA msemmija fl-Artikolu 1(1)(a) qegħda stipulata fl-Anness I.
2. Il-metodoloġija ta’ l-EAA għandha tiġi aġġornata skond il-proċedura msemmija fl-Artikolu 4(2).
Artikolu 3
Trasmissjoni lill-Kummissjoni,
1. L-Istati Membri għandhom jittrasmettu lill-Kummissjoni (il-Eurostat) id-data stipulata fl-Anness II fil-limiti taż-żmien speċifikati għal kull lista.
2. L-ewwel trasmissjoni tad-data għandha sseħħ f’Novembru 2003.
3. Il-lista tal-kwantitajiet varjabbli u l-limiti taż-żmien għat-trasmissjoni tad-data stipulati fl-Anness II għandhom jiġu aġġornati skond il-proċedura msemmija fl-Artikolu 4(2).
Artikolu 4
Proċedura tal-kumitat
1. Il-Kummissjoni għandha tkun megħjuna mill-Kumitat Permanenti dwar l-Istatiċi fuq l-Agrikoltura.
2. Fejn issir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE, wara li jkunu kkunsidrati d-dispożizzjonijiet ta’ l-Artikolu 8 tagħha.
Il-perjodu ta’ żmien preskritt fl-Artikolu 4(3) tad-Deċiżjoni 1999/468/KE għandu jkun ta’ tliet xhur.
3. Il-Kumitat għandu jadotta r-Regoli ta’ Proċedura tiegħu.
Artikolu 5
Dispożizzjonijiet finali
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intjier tiegħu u japplika direttament fl-Istati Membri kollha.
Magħmul fi Brussel, fil-5 ta’ Diċembru 2003.

Labels: 12
19
6